Il-Prim Ministru Robert Abela appella lill-industrija tal-kostruzzjoni sabiex tgħin lil ħaddieħor. F’laqgħa f’Kastilja mal-assocjazzjoni tal-iżviluppaturi, Dr Abela qal li l-mumenti sbieħ se jerġgħu jiġu f’qasir żmien u l-industrija tal-kostruzzjoni trid taqla’ l pajjiż mill-kriżi. Huwa qal li jifhem li kull settur għaddej minn diffikultajiet u mhux possibili li l-Gvern iwieżen lil kulħadd. Il-Prim Ministru qal li mill-aspett mediku, il-pajjiż qed jirnexxielu jikkontjeni l-virus u qed jaħdem fuq l-aspett ekonomiku wkoll. Il-President tal-Assocjazzjoni Sandro Chetcuti innota li ħdejn pajjiżi oħra, Malta għaddejja tajjeb. Huwa esprima t-tama li l-pajjiż joħroġ minn din is-sitwazzjoni. Douglas Salt, f’isem l-aġenziji tal-proprjetà qal li l-industrija timpjega kważi elfejn u ħames mitt ruħ, il-maġġoranza Maltin. Qal li l-industrija hija wieqfa minħabba l-miżuri ta’ social distancing u lockdowns ta’ ċerti nies. Qal ukoll li l-aġenziji onoraw is-salarji u l-pagamenti tagħhom dan ix-xahar u ma naqqsux is-sigħat tal-ħaddiema.